CELEX: 32019D0814
Language: hu
Date: 2019-05-17 00:00:00
Title: A Tanács (EU) 2019/814 végrehajtási határozata (2019. május 17.) a 2003/96/EK irányelv 19. cikkével összhangban Olaszország számára egyes földrajzi térségekben a fűtési célú gázolajra és a cseppfolyósított szénhidrogéngázra vonatkozó kedvezményes adómérték alkalmazásának engedélyezéséről

21.5.2019   
               
               
                  HU
               
               
                  Az Európai Unió Hivatalos Lapja
               
               
                  L 133/20
               
            
         A TANÁCS (EU) 2019/814 VÉGREHAJTÁSI HATÁROZATA
         (2019. május 17.)
         a 2003/96/EK irányelv 19. cikkével összhangban Olaszország számára egyes földrajzi térségekben a fűtési célú gázolajra és a cseppfolyósított szénhidrogéngázra vonatkozó kedvezményes adómérték alkalmazásának engedélyezéséről
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel az energiatermékek és a villamos energia közösségi adóztatási keretének átszervezéséről szóló, 2003. október 27-i 2003/96/EK tanácsi irányelvre (1) és különösen annak 19. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2003/96/EK irányelv 19. cikkének (1) bekezdése értelmében Olaszországnak engedélyezték, hogy egyes különösen hátrányos helyzetű földrajzi térségekben kedvezményes jövedékiadó-mértéket alkalmazzon a fűtési célú gázolajra és a cseppfolyósított szénhidrogéngázra. A legutóbbi engedélyt 2018. december 31-ig adták meg a 2014/695/EU tanácsi végrehajtási határozattal (2).
                  
               
                     (2)
                  
                  
                     2018. október 31-én – még mielőtt az említett határozat hatályát vesztené – kelt levelükben az olasz hatóságok a fűtési célú gázolajra és az LPG-re vonatkozóan kedvezményes adómérték alkalmazásának engedélyezését kérelmezték egyes különösen hátrányos helyzetű földrajzi térségekben a 2014/695/EU határozatnak megfelelően kialakult gyakorlat meghosszabbításával. Az olasz hatóságok az engedélyt a 2019. január 1. és 2024. december 31. közötti időszakra kérték. Az olasz hatóságok 2018. december 14-én kiegészítő információkat és pontosításokat közöltek.
                  
               
                     (3)
                  
                  
                     Olaszország területe igen sokszínű, különböző éghajlati és földrajzi viszonyokkal jellemezhető. Területének sajátosságaira tekintettel Olaszország az egyes földrajzi térségek lakosait sújtó aránytalanul magas fűtési költségek valamelyes csökkentése céljából kedvezményes adómértéket vezetett be a gázolaj és az LPG vonatkozásában.
                  
               
                     (4)
                  
                  
                     A differenciált adóztatás alapját objektív kritériumok képezik, és célja, hogy a kedvezményezett térségekben a lakosság kedvezőtlen időjárási viszonyokból, illetve nehézkes fűtőanyag-ellátásból adódó aránytalanul magas fűtési költségeinek csökkentése révén Olaszország a népességének többi részével összehasonlítható helyzetet alakítson ki.
                  
               
                     (5)
                  
                  
                     A kedvezményes adómérték a következő kritériumok valamelyikének megfelelő földrajzi térségekben alkalmazható: a) ahol Olaszország területén belül a legnehezebb éghajlati viszonyok jelentkeznek, vagyis az 1993. augusztus 26-i 412. elnöki rendeletben (3) meghatározott F. zónába tartozó települések, b) ahol nehézkes fűtőanyag-ellátással párosuló kedvezőtlen éghajlati viszonyok jellemzőek, vagyis az 1993. augusztus 26-i 412. elnöki rendeletben meghatározott E. zónába tartozó települések; és c) ahol a földrajzi elszigeteltség nehézkes és költséges fűtőanyag-ellátással párosul, vagyis Szardínia és a kis szigetek. A kedvezményes adómérték csak addig alkalmazható, amíg az érintett településeken ki nem építik a földgázhálózatot.
                  
               
                     (6)
                  
                  
                     A Bizottság áttekintette a kérelmezett intézkedést, és megállapította, hogy az nem torzítja a versenyt, illetve nem akadályozza a belső piac működését, valamint nem összeegyeztethetetlen az Unió környezetvédelmi, energiaügyi és közlekedési politikájával. A kedvezményes adómérték mind a gázolaj, mind az LPG esetében meghaladná a 2003/96/EK irányelvben meghatározott uniós minimum adómértéket, továbbá mindössze részlegesen enyhítené az érintett földrajzi térségekben felmerülő fűtési többletköltségeket.
                  
               
                     (7)
                  
                  
                     Ezért a 2003/96/EK irányelv 19. cikkének (2) bekezdéséből következően Olaszország számára helyénvaló engedélyezni, hogy a tüzelőanyagként használt gázolajra és LPG-re vonatkozóan 2024. december 31-ig meghatározott földrajzi területeken kedvezményes adómértéket alkalmazzon. E rendelkezés szerint az említett cikk szerinti engedélyek szigorúan korlátozott időre szólhatnak.
                  
               
                     (8)
                  
                  
                     Az érintett földrajzi térségekben a megfelelő jogbiztonság érdekében az engedélyt hat évre kell megadni. A meglévő jogi keret jövőbeli általános fejlesztése veszélyeztetésének elkerülése érdekében azonban indokolt úgy rendelkezni, hogy amennyiben a Tanács a Szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez ezt az engedélyt nem igazítják hozzá, e határozat a módosított rendszer szabályai kötelező alkalmazásának kezdőnapján hatályát veszti.
                  
               
                     (9)
                  
                  
                     Biztosítandó, hogy ez az intézkedés a 2014/695/EU határozat által megadott és 2018. december 31-én hatályát vesztő, a kedvezményes mértékű jövedéki adó alkalmazására vonatkozó engedély megszakítása nélkül kerüljön alkalmazásra, helyénvaló lenne, ha e határozat 2019. január 1-jétől lenne alkalmazandó.
                  
               
                     (10)
                  
                  
                     Ez a határozat nem érinti az állami támogatásokra vonatkozó uniós előírások alkalmazását,
                  
               ELFOGADTA EZT A HATÁROZATOT:
         
            1. cikk
            
               (1)   Olaszország engedélyt kap arra, hogy kedvezményes adómértéket alkalmazzon a fűtési célú gázolajra és LPG-re az alábbi hátrányos helyzetű földrajzi térségekben:
               
                           a)
                        
                        
                           az 1993. augusztus 26-i 412. elnöki rendeletben meghatározott F. éghajlati zónába tartozó települések;
                        
                     
                           b)
                        
                        
                           az 1993. augusztus 26-i 412. elnöki rendeletben meghatározott E. éghajlati zónába tartozó települések;
                        
                     
                           c)
                        
                        
                           Szardínia és a kisebb szigetek települései, tehát Szicília kivételével minden olasz sziget.
                        
                     
            
               (2)   A túlkompenzáció elkerülése érdekében a kedvezmény nem haladhatja meg az érintett térségekben felmerülő fűtési többletköltségeket. Az (1) bekezdés c) pontjában említett térségek esetében következésképpen az adókedvezmény nem csökkentheti az adott fűtőanyag árát a szárazföldi ár alá.
            
            
               (3)   A kedvezményes adómértéknek meg kell felelnie a 2003/96/EK irányelvben meghatározott követelményeknek, különösen az említett irányelv 9. cikkében rögzített minimum adómértéknek.
            
         
         
            2. cikk
            Az 1. cikk (1) bekezdésének b) és c) pontjában említett földrajzi térségek csak addig jogosultak a kedvezményre, amíg az érintett településeken nem áll rendelkezésre földgázhálózat.
         
         
            3. cikk
            Ez a határozat 2019. január 1-jétől2024. december 31-ig alkalmazandó.
            Ha azonban a Tanács a Szerződés 113. cikke alapján eljárva olyan újabb, módosított általános rendszert vezet be az energiatermékek adóztatására, amelyhez a jelen határozat 1. cikkében megadott engedélyt nem igazítják hozzá, e határozat a módosított rendszer szabályai kötelező alkalmazásának kezdőnapján hatályát veszti.
         
         
            4. cikk
            Ennek a határozatnak az Olasz Köztársaság a címzettje.
         
         
            Kelt Brüsszelben, 2019. május 17-én.
            
               
                  a Tanács részéről
               
               
                  az elnök
               
               E.O. TEODOROVICI
            
         
         
            (1)  HL L 283., 2003.10.31., 51. o.
         
         
            (2)  A Tanács 2014/695/EU végrehajtási határozata (2014. szeptember 29.) a 2003/96/EK irányelv 19. cikkével összhangban Olaszország számára egyes földrajzi térségekben fűtési célú gázolajra és LPG-re vonatkozó kedvezményes adómérték alkalmazásának engedélyezéséről (HL L 291., 2014.10.7., 16. o.).
         
            (3)  Az 1993. augusztus 26-i 412. elnöki rendelet Olaszország területét hat éghajlati zónára osztja (A–F.). A besorolás alapját a „napi fok” mutató képezi, amely jelzi, hogy évente hány napon tér el a külső hőmérséklet az optimális 20 °C-tól oly módon, hogy szükség van fűtésre.